SKRIFTLIG FORESPØRGSEL P-1395/03

af Joan Colom i Naval (PSE) til Kommissionen

(10. april 2003)

Om: Placeringen af Det Europæiske Fødevaresikkerhedsagenturs hjemsted

Ifølge pressen som citerer finske diplomatkredse skal den italienske og finske regering være blevet enige om at opdele Det Europæiske Fødevaresikkerhedsagentur i to agenturer, som skal have hjemsted i henholdsvis Helsinki og Parma. Ifølge samme kilder støttes denne aftale af Europa-Kommissionens formand, Romano Prodi, samtidig med at landbrugskommissær Franz Fischler ikke vil modsætte sig en opdeling af agenturet, hvilket klart strider imod en række offentlige erklæringer fra kommissær David Byrne.

Placeringen har stor betydning for agenturets funktion, da der er flere byer, som er kandidater til at være hjemsted, nemlig Barcelona, Helsinki, Lille og Parma, og har givet anledning til en række diskussioner i Parlamentet.

Hjemstedet for dette agentur har været uafklaret siden Det Europæiske Råd i Laeken (19. december 2001), hvor det vedtoges at placere det midlertidigt i Bruxelles, på trods af at usikkerheden omkring den endelige placering ville have negative følger for Agenturets arbejde og dets muligheder for at knytte eksperter til sig og dermed medvirke til at skabe yderligere bekymring hos de europæiske borgere, som i de seneste år har stået over for en række fødevaresikkerhedskriser. Kommissionens bedes på den baggrund oplyse følgende:

Hvilke oplysninger er Kommissionen i besiddelse af om denne formodede aftale?

Hvilken rolle har Kommissionen spillet i hele denne sag, som Rådet skal træffe endelig afgørelse om?

Kan den bekræfte oplysningerne om sin støtte til den italiensk-finske aftale?

Kan den i bekræftende fald oplyse om grundlaget herfor?

Kan den i modsat fald oplyse, på hvilken måde den midlertidige placering kan berøre arbejdet og de tjenestemænd, som i dag er knyttet til det midlertidige hjemsted i Bruxelles?

Har Kommissionen modtaget nogen anmodning fra den spanske regering om at tage stilling til Barcelonas kandidatur?

Svar afgivet på Kommissionens vegne af David Byrne

(21. maj 2003)

På Laeken-topmødet (den 19. december 2001) vedtog Det Europæiske Råd, at spørgsmålet om Den Europæiske Fødevaresikkerhedsautoritets endelige placering skulle afgøres som led i en samlet aftale om placeringen af diverse nye EU-agenturer.

Da Det Europæiske Råd imidlertid ikke ville forstyrre tidsplanen for autoritetens start i 2002, som var vedtaget på topmødet i Nice og bekræftet ved topmødet i Göteborg, vedtog man samtidig, at autoriteten kunne gå i gang med sine aktiviteter i Bruxelles, indtil den samlede aftale var på plads.

Denne løsning gjorde, at autoriteten hurtigt kunne komme i gang. Autoritetens bestyrelse har fungeret siden september 2002, den administrerende direktør har været i funktion siden begyndelsen af 2003, og det samme gælder det rådgivende forum. Autoritetens videnskabelige komité og stående ekspertpaneler er ved at blive nedsat. Endelig er det første personale, hovedsagelig videnskabelige medarbejdere, blevet ansat.

Kommissionen har ligeledes via pressen fået kendskab til, at den italienske og den finske regering skulle have indgået en aftale om autoritetens placering.

Kommissionen gør opmærksom på den eksisterende institutionelle praksis, nemlig at afgørelsen om agenturernes placering træffes ved fælles overenskomst mellem medlemsstaternes regeringschefer. Et agenturs placering bliver altså ikke afgjort, blot fordi to regeringer indgår en aftale.

Kommissionen har flere gange under drøftelserne om placeringen gjort opmærksom på de driftsmæssige forudsætninger for, at autoriteten kan fungere effektivt, nemlig at det er nødvendigt med en central og let tilgængelig placering, der imødekommer behovet for at kunne arbejde i tæt kontakt med dem, der i EU-systemet har ansvaret for risikostyring, bl.a. i krisesituationer. Kommissionen har dog ikke udtalt sin støtte til nogen bestemt kandidat.

Kommissionen gør sit til, at de eventuelle negative virkninger af, at autoritetens placering i Bruxelles kun er midlertidig, bliver så små som muligt. Kommissionen har således truffet særlige foranstaltninger, for at autoriteten i lighed med andre agenturer, hvis placering også er midlertidig (søfart og luftfart), har egnede lokaler. Ligeledes er det personale, der er ansat eller er ved at blive ansat, højt kvalificeret. Etableringen af autoriteten og dens forskellige organer forløber i øvrigt i et tilfredsstillende tempo.

Kommissionen har fra alle de byer, der kandiderer til at være hjemsted for autoriteten (Barcelona, Helsingfors, Lille og Parma), fået detaljerede oplysninger om de vilkår, de tilbyder, for at autoriteten kan blive etableret og fungere godt. Det er ikke op til Kommissionen at udtale sig om kandidaturerne, idet det er medlemsstaternes regeringschefer, der ifølge den eksisterende institutionelle praksis skal vurdere og træffe afgørelse om kandidaturerne.